ট্রাফিক আইন রক্ষায় অনন্য নজির, বনেটে ঝুলে ২ কিমি. গেলেন পুলিশ
ট্রাফিক আইন রক্ষা করতে অনন্য নজির গড়লেন ট্রাফিক পুলিশের এক সদস্য। গাড়ি থামাতে ব্যর্থ হয়ে তিনি নিজেই গাড়ির সামনে ঝাঁপ দেন। গাড়িটির বনেটের উপর হুমড়ি খেয়ে পড়েন তিনি। এভাবে তাকে নিয়ে যায় ২ কিলোমিটার পথ।







আর এ ঘটনাটি ঘটেছে ভারতের রাজধানী দিল্লিতে। ঘটনাটি ঘটে গত বছরের নভেম্বর মাসে নাঙ্গলোই চকে। সম্প্রতি ওই ঘটনার একটি ভিডিও সোশ্যাল মিডিয়ায় ভাইরাল হয়।




এনডিটিভির এক প্রতিবেদনে বলা হয়, দিল্লি ট্রাফিক পুলিশের এক সদস্য আইন লঙ্ঘনকারী একটি গাড়িকে থামানোর চেষ্টা করেন। সেটি না থামায় তার সামনে ঝাঁপ দেন সুনীল নামের এক ট্রাফিক পুলিশ। এ সময় দ্রুত গাড়িটি চলতে শুরু করে। ফলে গাড়িটির বনেটের উপর হুমড়ি খেয়ে পড়েন ট্রাফিক পুলিশের ওই সদস্য। আর এভাবেই গাড়িটির বনেটে ঝুলন্ত অবস্থায় ওই পুলিশ কর্মকর্তাকে নিয়েই প্রায় ২ কিলোমিটার পথ ছুটে চলে গাড়িটি। ঘটনাটি গত বছরের নভেম্বর মাসে ঘটলেও সম্প্রতি এর ভিডিও ভাইরাল হয়
দিল্লি ট্রাফিক পুলিশের বরাত দিয়ে এনডিটিভি জানায়, পুলিশ দিল্লির নাঙ্গলোই চক এলাকায় গাড়ির বৈধ কাগজপত্র যাচাই করছিল। তখন অন্য একটি রাস্তা দিয়ে একটি গাড়ি চালিয়ে আসেন এক ব্যক্তি। ট্রাফিক পুলিশ চালককে গাড়িটি থামতে বললে সেটির গতি ধীর হয়। কিন্তু সাময়িকভাবে গাড়িটির চলার গতি একটু ধীর করলেও ট্রাফিক পুলিশদের বোকা বানিয়ে আবার গতি দ্রুত করে পালানোর চেষ্টা করে চালক।  এ সময় চালককে আটকাতে সুনীল নামের এক ট্রাফিক পুলিশ কর্মী ওই গাড়িটির বনেটের ওপরে ঝাঁপিয়ে পড়েন।
ট্রাফিক পুলিশকে গাড়ির বনেটে ঝুলন্ত অবস্থায় দেখেও গাড়ি থামানোর পরিবর্তে গতি বাড়িয়ে তাকে প্রায় দুই কিলোমিটার পথ টেনে নিয়ে যায় চালক। আর গাড়ির চালকের পাশে বসে থাকা সহযাত্রী নিজের মোবাইল ফোনে গোটা ঘটনাটির ভিডিও করেন। ভিডিওতে দেখা যায় যে কী বিপজ্জনকভাবে গাড়ির বনেটে ঝুলছেন ওই পুলিশ কর্মী।
এত কিছুর পরও গাড়িটির চালককে ধরতে পারেনি পুলিশ। দুই কিলোমিটার রাস্তা টেনে নিয়ে ওই পুলিশ কর্মীকে ফেলে রেখে পালিয়ে যায় গাড়িটি। এই ঘটনায় ওই পুলিশ কর্মী আহত হয়েছেন। তবে এখনও পর্যন্ত দোষীকে খুঁজে বের করে কোনো শাস্তি দেয়া সম্ভব হয়নি বলে এনডিটিভির প্রতিবেদনে জানানো হয়েছে।

ট্রাফিক আইন রক্ষা করতে অনন্য নজির গড়লেন ট্রাফিক পুলিশের এক সদস্য। গাড়ি থামাতে ব্যর্থ হয়ে তিনি নিজেই গাড়ির সামনে ঝাঁপ দেন। গাড়িটির বনেটের উপর হুমড়ি খেয়ে পড়েন তিনি। এভাবে তাকে নিয়ে যায় ২ কিলোমিটার পথ।